客舍月下對酒醉後寄畢四燿
作者：獨孤及
朝代：唐

paragraphs: 鄉路風雪深，生事憂患迫。
天長波瀾廣，高舉無六翮。
獨立寒夜移，幽境思彌積。
霜月照膽淨，銀河入簷白。
沽酒聊自勞，開樽坐簷隙。
主人奏絲桐，能使高興劇。
清機暫無累，獻酢更絡繹。
慷慨葛天歌，愔愔廣陵陌。
既醉萬事遺，耳熱心亦適。
視身兀如泥，瞪目傲今昔。
故人間城闕，音信兩脉脉。
別時前盟在，寸景莫自擲。
心與白日鬬，十無一滿百。
寓形薪火內，甘作天地客。
與物無親疎，斗酒勝竹帛。
何必用自苦，將貽古賢責。